***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/30-11/2023.

***Jegyzőkönyv***

***Készült***: Nóráp Község Önkormányzat képviselő-testületének 2023. július 20-án 17.30 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Berki-Varga Petra

Merész Géza

Tóth Orsolya képviselők (5 fő)

Tanácskozási joggal részt vett: Kissné Szántó Mária jegyző

Lakosság részéről 6 fő érdeklődő volt.

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. Falunapi program és kiadási előirányzata
2. Képviselők lemondása tiszteletdíjról
3. Döntés a 2023. évi „Nóráp község díszpolgára” cím adományozásáról.
4. Felújítások zárása és azok költségei, szükségszerű illetve korábbi testületi döntés alapján vállalt további munkálatok és azok várható kiadásai ( buszváró átfeszített légkábel cseréje, klubszoba vezetékes és szennyvíz lefolyó kiépítés, festés, műpadló burkolat telepítése)
5. Gyermektábor értékelése (Tóth Orsolya Mária képviselő beszámolója alapján)
6. Magyar Közút Nonprofit Zrt. forgalmi rend változási javaslatok, valamint Petőfi utca forgalmi kockázatai és képviselői megoldások szükségessége, vegyes ügyek

A képviselők a napirendi javaslatot egyhangúlag elfogadták, más napirendre javaslat nem volt.

**Napirend tárgyalása:**

1**,) Falunapi program és kiadási előirányzata**

**Előadó:** **Horváth József Csaba polgármester**

**Horváth József Csaba polgármester**  szóbeli előterjesztésben ismertette a napirendet. Elsősorban kiemelte, hogy az időközi választás kiadása jelentősen terhelte a költségvetést, s igyekeznek ennek ellensúlyozására takarékosan gazdálkodni, kiadásaikat csökkenteni, s amennyit lehet „visszajuttatni” a költségvetésbe. Ezt a célt szolgálta az is, hogy polgármesteri tiszteletdíjának egy részéről lemondott, így az önkormányzati célra használható fel. A 2023. augusztus 12-i falunapi rendezvényt is igyekeznek takarékosan szervezni, minél kisebb költség terhelje a költségvetést. Ennek érdekében támogatókat keresett meg, 225 ezer forint támogatói felajánlás érkezett 13 vállalkozó és magánember felajánlásából. További támogatásként Stankovics András helyi lakos a Vadvirág Néptáncegyüttes fellépési költségét vállalta, Szőllősi Judit-Ágoston András hangtál-terápiás kezelést biztosít térítésmentesen, a NETE (Nórápi Értékmegőrző és Tollfosztó Egyesület) csillagász előadást és kézművest gyermekfoglalkozást biztosít, az ételkészítéshez Ruisch Szilárd egy borjut, a vadásztársaság vadhúst ajánlott fel, Lovas László pedig az esti bál szervezésével és költségének vállalásával támogatja a rendezvényt.

Tombola sorsoláshoz kb. 438000 Ft névértékű tombola felajánlás érkezett: pl vásárlási utalványok, gépjármű műszaki vizsga és szakszerviz átvizsgálások, karóra, hajvágás, lakóudvar parkgondozása, horgászjegy, autóalkatrész és ápolási cikk vásárlási utalvány, szélvédőjavítás, szélvédőcsere munkadij utalvány, stb. A tombolafelajánlások legkisebb összege 5.000 Ft, továbbiak 10-20 ezer forint összegűek. Ismertette a támogatókat. A lakosságot részéről is szívesen fogadnak tombola tárgyakat.

Ismertette továbbá a tervezett programokat. : hagyományosan bográcsos ételek készülnek, gyermek- és felnőttprogramok lesznek, ismertette a fellépőket is. A programok részletes kidolgozására később kerül sor. Kérte a képviselői javaslatokat. Elmondta, hogy a díszpolgári cím adományozására is a falunap keretében kerül sor.

Lovas Viktória NETE elnöke és Tóth Orsolya NETE tagja az egyesület nevében – a korábban jelzett programokon kívül – 50.000 Ft-ot ajánl fel a falunap költségeihez.

A polgármester kérte a képviselőket a szavazásra a falunapi rendezvénnyel kapcsolatban:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi határozatot hozta:

**50/2023. (VII.20.) KT határozat**

Nóráp község Önkormányzat Képviselő-testülete elhatározza, hogy a hagyományos Falunapi rendezvényét 2023. augusztus 12-én tartja. A program részletes kidolgozására a későbbiekben kerül sor. Az ismertetett programtervezettel egyetértenek.

A falunapi rendezvény előkészítésében és lebonyolításában a képviselő-testület tagjai és a NETE tagjai is aktívan részt vesznek.

**2.) Képviselői tiszteletdíjról lemondás**

**Előadó: Horváth József Csaba polgármester**

**Horváth József Csaba polgármester**  szóbeli előterjesztésben javasolta, hogy a falunapi költségekhez a képviselők is ajánlják fel egy havi tiszteletdíjukat 20 ezer forint összegben, polgármesterként szintén csatlakozik a felajánláshoz, egy hónapra további 20 ezer forint tiszteletdíjról lemond. Igy 80 ezer forintot használhatnak fel plusz kiadásként, mivel Merész Géza

képviselő nem vesz fel tiszteletdíjat – arról már korábban lemondott a NETE javára, illetve egy részét az önkormányzati felújítási költségekhez ajánlotta fel. Kérte a véleményeket.

A képviselők támogatták a javaslatot, a polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi határozatot hozta:

**51/2023. (VII.20.) KT határozat**

Nóráp község Önkormányzat Képviselő-testülete egyetért azzal, hogy Kereszt Roland alpolgármester, Tóth Orsolya Mária és Berki-Varga Petra képviselők, valamint Horváth József Csaba polgármester 20.000 Ft összegű tiszteletdíjról lemond, annak összegét a falunapi program költségeihez ajánlják fel.

A képviselő-testület utasítja a jegyzőt, hogy a 2023. augusztus havi tiszteletdíj számfejtésénél a fenti felajánlások feldolgozásáról gondoskodjon.

**Határidő:** azonnal

**Felelős:** jegyző

**3./ Döntés a 2023. évi „Nóráp község díszpolgára” cím adományozásáról.**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy az előző ülésen fogadták el a „Nóráp község díszpolgára” cím adományozására vonatkozó rendeletet. Ennek alapján minden évben a falunap keretében kerül sor az elismerés átadására. Előzetes egyeztetésük alapján ez évben Antal Sándor Nóráp Kossuth utca 5. sz. alatti lakos részére javasolja a díj adományozását. Nevezett hosszú éveken keresztül sokat támogatta az önkormányzatot, asztalos lévén, rengeteg munkát elvégzett, ingyenesen. Bármikor számíthattak a segítségére. Úgy érzik, méltó az elismerésre. A rendelet alapján a díjjal együtt járó pénzjutalom összegét is meg kell határozni.

A képviselők egyetértettek a javaslattal a díjban részesülő személyéről, majd egyeztetésük alapján a díjjal járó pénzjutalom összegét 60.000 Ft-ban határozták meg.

A polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**52/2023. (VII.20.) KT határozat**

Nóráp község Önkormányzat Képviselő-testülete 2023. évben

„A díszpolgári cím alapításáról és adományozásának rendjéről” szóló 10/2023. (VI.4.) önkormányzati rendelet alapján „Nóráp község díszpolgára” címet 2023. évben Antal Sándor Nóráp Kossuth utca 5. sz. alatti lakos részére adományozza a község érdekében végzett kiemelkedő társadalmi munkájáért. A címmel járó támogatási összeget 60.000 Ft összegben határozza meg.

Felkéri a képviselő-testület a polgármestert, hogy a díszoklevél elkészítéséről és a 2023. augusztus 12-i falunapon történő ünnepélyes átadásáról gondoskodjon.

**Felelős:** polgármester

**Határidő:** 2023. augusztus 12. (átadás)

**4.) Felújítások zárása és azok költségei, szükségszerű illetve korábbi testületi döntés alapján vállalt további munkálatok és azok várható kiadásai ( buszváró átfeszített légkábel cseréje, klubszoba vezetékes és szennyvíz lefolyó kiépítés, festés, műpadló burkolat telepítése)**

**Előadó: Horváth József Csaba polgármester**

**Horváth József Csaba polgármester** részletesen ismertette a képviselőkkel az elvégzett munkákat, azok költségeit: mint orvosi rendelő, művelődési ház, könyvtár felújítási, festési munkái. Jelenleg folyik – a korábban raktárként használt helyiség – klubszobává átalakítása, illetve a buszváró légkábel cseréje. E munkáknál is a takarékosságra törekednek.

Megemlítette, hogy a korábbi években tervezett, hivatal előtti árok lefedése sajnos elmarad, a költségek nagymértékű emelkedése miatt.

Ismertette a Branson traktor előírt szerviz költségeit, melyet képviselő személyes munkája révén sikerült minimálisra csökkenteni.

**5.)**  **Nórápi Gyermektáborral kapcsolatos tájékoztató**

**Előadó: Tóth Orsolya Mária szervező**

**Tóth Orsolya Mária képviselő/ szervező** szóbeli előterjesztésben ismertette a 2023. július 10-14-ig tartó már hagyományos Nórápi Gyerektábor megvalósítását. A programok a tervek szerint zajlottak, valamennyi tervezett program megvalósult. A gyermekek jól érezték magukat, megköszönt minden támogatást, segítséget.

**6.) Magyar Közút Nonprofit Zrt. forgalmi rend változási javaslatok, valamint Petőfi utca forgalmi kockázatai és képviselői megoldások szükségessége, vegyes ügyek**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben tájékoztatta a képviselőket, hogy a Magyar Közút Nonprofit Zrt idén végzi a 8109 nórápi beköltő út forgalmi rendjének felülvizsgálatát, ehhez kért javaslatokat, azonban kiépítéssel járó megvalósítást nem tud támogatni.

A lakosság által felvetett javaslatok továbbításra kerülnek az útkezelő részére: pl. a Nóráp-Pápa kereszteződésben a magas partoldal akadályozza a Dáka felé történő kilátást; a Nóráp-Pápakovácsi bekötőúton lévő áteresz valószínű, hogy „megszállt”, megsüllyedt.

Tájékoztatta továbbá a képviselőket, hogy már régi, visszatérő probléma a falun áthajtó egyes járművek sebesség túllépése, s – bár ez a probléma már több fórumon felvetődött – nem javul a közlekedési morál. Kiemelten veszélyeztetett forgalmi övezet a Petőfi Sándor utca, ahol nincs járda, a gyalogosok is kénytelenek az úttesten közlekedni. Bár 30 km-es sebességkorlátozó tábla elhelyezésre került, valamint a gyermekek közlekedésére történő figyelem felhívó tábla is látható, a kisebb-nagyobb gépek, járművek vezetői ezeket a korlátozó táblákat figyelmen kívül hagyják.

Ezen problémák megoldása sürgős intézkedést igényel, ismertette javaslatait ((pl. súly – és sebességkorlátozó kombinációs tábla, illetve a kamerarendszer megfelelő működése esetén a felvételek alapján figyelmeztetés, ha ez nem vezet eredményre eljárás kezdeményezhető)

Ismertette az iparűzési adóbevételek csökkenését a tervezettel szemben. Tájékoztatta a képviselőket, hogy a gázdíj elszámolási számla alapján 487 ezer forint visszautalásra kerül a számlára.

A Somló-Marcalmente-Bakonyalja Leader Akciócsoport által kiírt pályázatra 2022. évben beadott pályázat elbírálása még folyamatban van, kedvező elbírálása esetén itt is várható bevétel.

A Magyar Falu Programban kiírt pályázatra benyújtott – kondipark létesítésére vonatkozó - pályázat elszámolása folyamatban van.

Tájékoztatta a képviselőket, hogy a Tiszta, virágos Veszprém Vármegyéért és a Virágos Magyarországért pályázati kiírásra is benyújtották a pályázatot, utóbbi esetében július 20-án a helyszínen járt az országos zsüri, akik elégedettek voltak a község összképével. Itt köszönte meg a falu lakóinak a munkáját, hogy szépítették, rendezték a területüket.

Tájékoztatást adott az új rendszerű hulladékgazdálkodásról is.

Elmondta, hogy szeretné, ha a könyvtár élettel telne meg, ezért bővítik a szolgáltatásokat. Első körben – saját támogatással – beszerzésre került egy db Gamer digitális bőr okosfotel-hintaszék a gyermekek számára.

Végezetül – az érintett beleegyezésével – tájékoztatta a jelenlévőket, hogy Bazsó Imréné, Kati néni, aki a frissen alakult Nyugdijasklub korelnöke, szeptemberrel kiköltözni kényszerből a községből. Több mint 45 éve Nóráp lakója, de rajta kívül álló okok miatt tovább nem maradhat a lakásban. Rokonaihoz Budapestre költözik. Felajánlotta bútorait, berendezési tárgyait a rászorulók részére, több mint 100 kötetnyi könyvgyűjteményét pedig a könyvtár részére. A falunapi tombolához kristályvázát ajándékozott.

Több napirend, hozzászólás nem volt, a polgármester a képviselő-testület ülését 20.00 órakor bezárta.

K.m.f.

Horváth József Csaba Kissné Szántó Mária

polgármester jegyző